ai4bharat/Pralekha huggingface dataset:
நிதி அமைச்சகம்
ஆசிய வளர்ச்சி வங்கியுடன் கடன் ஒப்பந்தங்களில் இந்தியா கையெழுத்திட்டது
அசாமில் மின்சார உற்பத்தித் திறனை மேம்படுத்துவதற்காக 231 மில்லியன் அமெரிக்க டாலர் மதிப்பிலான கடன் ஒப்பந்தத்தை ஆசிய வளர்ச்சி வங்கியுடன் இந்தியா 2020 டிசம்பர் 30 அன்று கையெழுத்திட்டது.
இதன் மூலம், வீடுகளுக்கு வழங்கப்படும் மின்சாரத்தின் அளவை அதிகப்படுத்துவதற்காக 120 மெகாவாட் திறனுடைய ஹைட்ரோ எலெக்ட்ரிக் மின்சார ஆலை நிறுவப்படும்.
மத்திய நிதி அமைச்சகத்தின் பொருளாதார விவகாரங்கள் துறையின் கூடுதல் செயலாளர் டாக்டர். சி. எஸ். மொகபத்ரா மற்றும் ஆசிய வளர்ச்சி வங்கியின் இந்தியத் திட்டத்தின் பொறுப்பு அதிகாரி திரு. ஹோ யுன் ஜியோங் ஆகியோர் இந்த ஒப்பந்தத்தில் கையெழுத்திட்டனர்.
ஹிமாச்சலப் பிரதேசத்தில் தோட்டக்கலை விரிவாக்கத்திற்காக 10 மில்லியன் அமெரிக்க டாலர் மதிப்பிலான கடன் ஒப்பந்தத்தை ஆசிய வளர்ச்சி வங்கியுடன் 2020 டிசம்பர் 30 அன்று இந்தியா கையெழுத்திட்டது.
இதன் மூலம், ஹிமாச்சலப் பிரதேசத்தில் உள்ள விவசாயக் குடும்பங்களின் வருவாயை தோட்டக்கலை விரிவாக்க நடவடிக்கைகளின் மூலம் அதிகரிக்கத் தேவையான நடவடிக்கைகள் எடுக்கப்படும்.
மத்திய நிதி அமைச்சகத்தின் பொருளாதார விவகாரங்கள் துறையின் கூடுதல் செயலாளர் டாக்டர். சி. எஸ். மொகபத்ரா மற்றும் ஆசிய வளர்ச்சி வங்கியின் இந்தியத் திட்டத்தின் பொறுப்பு அதிகாரி திரு. ஹோ யுன் ஜியோங் ஆகியோர் இந்த ஒப்பந்தத்தில் கையெழுத்திட்டனர்.
மேலும் விவரங்களுக்கு இந்த ஆங்கிலச் செய்திக் குறிப்புகளைக் காணவும்:https://pib.gov.in/PressReleasePage.aspx?PRID=1685402
-----
(Visitor Counter : 86
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 185.70 கோடியைக் கடந்தது
இந்தியாவில் தற்போது சிகிச்சை பெறுவோரின் எண்ணிக்கை 11,132 ஆக குறைந்துள்ளது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 185.70 கோடிக்கும் அதிகமான  டோஸ்கள் செலுத்தப்பட்டுள்ளன. 2,24,70,964 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 2.16 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.03% ஆக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.76 சதவீதமாக உள்ளது. கடந்த 24 மணி நேரத்தில் மொத்தம் குணமடைந்தோர் எண்ணிக்கை 1,258. பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,25,02,454.
இந்தியாவில் கடந்த 24 மணி நேரத்தில் 1,054 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 4,18,345 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 79.38 கோடி . வாராந்திரத் தொற்று 0.23 சதவீதமாக உள்ளது. தினசரித் தொற்று விகிதம் 0.25 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1815350
திறன் மேம்பாடு மற்றும் தொழில் முனைவோர் அமைச்சகம்
110-வது அனைத்திந்தியப் பயிற்சியாளர் வணிகத் தேர்வு முடிவுகள் வெளியிடப்பட்டன
மத்திய திறன் வளர்த்தல் மற்றும் தொழில் முனைதல் அமைச்சகத்தின் கீழ் இயங்கும் பயிற்சிகளுக்கான தலைமை இயக்குநரகம், 110-வது அனைத்திந்திய பயிற்சியாளர் வணிகத் தேர்வு முடிவுகளை வெளியிட்டுள்ளது.
இந்த வருடம் செப்டம்பர் மாதம் நடத்தப்பட்ட இந்தத் தேர்வுகளில் சுமார் 96 ஆயிரம் பேர் கலந்து கொண்டனர். இவர்களில் 50 ஆயிரத்துக்கும் அதிகமானோர் தேர்ச்சி அடைந்துள்ளனர்.
பெண்களின் தேர்ச்சி விகிதம் 58.41 சதவீதமாகவும், ஆண்களின் தேர்ச்சி விகிதம் சதவீதமாகவும் 51.44 உள்ளது. பானிபட்-ஹரியானா ஐ எச் எம் சி டி-யை சேர்ந்த செல்வி. சினேகா இந்தத் தேர்வில் முதலிடம் பிடித்துள்ளார். இவர் 95.96 சதவீத மதிப்பெண்களைப் பெற்றுள்ளார்.
மேற்கு வங்கத்தில் உள்ள டெக்ஸ்மாகோ ரயில் & இன்ஜினீயரிங் லிமிடெட் நிறுவனத்தைச் சேர்ந்த கல்யாண் ராணா மற்றும் தமிழ்நாட்டில் உள்ள புதுக்கோட்டை பெல் நிறுவனத்தைச் சேர்ந்த திரு. எம்.செல்வம் ஆகியோர் முறையே இரண்டாம் மற்றும் மூன்றாம் இடங்களைப் பிடித்துள்ளனர்.
மேலும் விவரங்களுக்கு இந்த ஆங்கிலச் செய்திக் குறிப்பைப் பார்க்கவும்:https://pib.gov.in/PressReleasePage.aspx?PRID=1684420
------
(Visitor Counter : 118
வணிகம் மற்றும் தொழில்துறை அமைச்சகம்
ஊடகம் மற்றும் பொழுதுபோக்கு துறையின் உள்ளடக்கத்தில் சுய கட்டுப்பாடு தேவை: மத்திய அமைச்சர் பியூஷ் கோயல்
மத்திய வர்த்தகம் மற்றும் தொழில்துறை அமைச்சர் திரு பியூஷ் கோயல், உள்ளடக்கம் தொடர்பாக ஊடகங்கள் மற்றும் பொழுதுபோக்கு துறையினர் சில சுய கட்டுப்பாடுகளை கடைபிடிக்க வேண்டும் என அறிவுறுத்தியுள்ளார்.
புதுதில்லியில் இந்திய தொழில் கூட்டமைப்பு ஏற்பாடு செய்திருந்த உச்சிமாநாட்டில் கலந்து கொண்டு பேசிய அவர், ஒரு பக்கம் நாம் கலாச்சாரம், பாரம்பரியம் மற்றும் குடும்ப மதிப்புகள் தொடர்பாக பேசி வருகிறோம், மறுபக்கம் தொலைக்காட்சி மற்றும் ஒடிடி தளங்களில் நாம் பார்க்கும் விஷயங்கள் இந்திய கலாச்சார பரப்புக்கு அப்பாற்பட்டவையாக உள்ளன என்றார்.
பொழுதுபோக்குக்கு நவீனம் மற்றும் கவரும் வகையிலான உள்ளடக்கங்கள் வரவேற்கத்தக்கவை, ஆனால், அவற்றை வெளிப்படுத்தும் முறையில் கண்ணியம் தேவை எனறும் இந்திய குடும்பங்கள் மற்றும் கலாச்சாரங்களில் கவனம் செலுத்தப்பட வேண்டியது அவசியம் என்றும் அவர் குறிப்பிட்டார்.
ஊடகம் மற்றும் பொழுதுபோக்குத் துறையினர் சுய கட்டுப்பாடுகளை கடைபிடிக்கவில்லை என்றால், சமூகத்தில் எதிர்ப்பை சந்திக்க வேண்டியிருக்கும் என்பதுடன் அரசு தலையிட்டு ஒழுங்குமுறை ஏற்படுத்த வேண்டிய கட்டாயம் உருவாகும் என்று அவர் கூறினார்.
ஊடகம் மற்றும் பொழுதுபோக்குத்துறை மக்களுக்கு தகவல்களை தெரிவிப்பதுடன் அவர்களை உலக தொடர்பிலேயே இருக்க வைத்திருப்பது பாராட்டுக்குரியது என்று அவர் தெரிவித்தார்.
கொவிட் பெருந்தொற்று காலத்தில் பயனுள்ள தகவல்களையும், பொழுதுபோக்கு அம்சங்களையும் வழங்கி மக்களுக்கு ஊடகங்கள் சேவையாற்றியதாக அவர் கூறினார். இந்த துறையில் நமது இளைஞர்களுக்கு அதீத வாய்ப்புகள் உள்ளதாகவும் அவர் குறிப்பிட்டார். தொழில்நுட்பம் முதல் படைப்பாற்றல் வரை பல்வேறு பிரிவுகளில் நமது இளைஞர்களும், இளம் பெண்களும் இதில் பிரகாசிக்க முடியும் என்று அவர் கூறினார்.
5ஜி தொழில்நுட்பம் அறிமுகம் செய்யப்பட்டிருப்பது இந்த துறையின் வளர்ச்சியை மேலும் அதிகரிக்கும் என்று அவர் தெரிவித்தார். இந்த துறையில் வெளிநாட்டு நேரடி முதலீடுகள் தளர்த்தப்பட்டுள்ளதையும் அவர் சுட்டிக்காட்டினார். இத்துறையை சேர்ந்தவர்கள் சுதந்திரமாக செயலாற்ற வேண்டும் என்று கேட்டுக்கொண்ட அவர், அரசு அனைத்து வகையிலும் உதவ தயாராக இருப்பதாக உறுதியளித்தார்.
மேலும் விவரங்களுக்கு இதன் ஆங்கில செய்திக் குறிப்பை காணவும். https://pib.gov.in/PressReleasePage.aspx?PRID=1876805
சுற்றுலா அமைச்சகம்
சுற்றுலா மற்றும் விருந்தோம்பல் பிரிவு தொழில் சங்கங்களுடன் மத்திய சுற்றுலா அமைச்சகம் மெய்நிகர் மாநாடு
சுற்றுலா மற்றும் விருந்தோம்பல் பிரவைச் சேர்ந்த தொழில் சங்கங்களுடன் மெய்நிகர் மாநாட்டை மத்திய சுற்றுலா அமைச்சகம் வெள்ளிக்கிழமை நடத்தியது. இந்தியத் தொழில் கூட்டமைப்பு, இந்திய வணிக, தொழில் கூட்டமைப்பு சபை, PHD வணிக சபை, ஐஎம்ஏஐ  உள்ளிட்ட 9 அமைப்புகளைக் கொண்ட FAITH என்னும் தாய் அமைப்பைச் சேர்ந்த பிரதிநிதிகள் தொலைநிலை மூலம் கலந்து கொண்டனர்.
கொவிட்-19 தொற்று காரணமாக, சுற்றுலா மற்றும் விருந்தோம்பல் தொழிலில் ஏற்பட்டுள்ள பிரச்சினைகளுக்கு தீர்வு காண்பதற்கான பல்வேறு ஆலோசனைகள் மற்றும் யோசனைகள் இந்த மாநாட்டில் தெரிவிக்கப்பட்டன.
(Visitor Counter : 116
சுகாதாரம் மற்றும் குடும்ப நலத்துறை அமைச்சகம்
ஆயுஷ்மான் பாரத் டிஜிட்டல் இயக்கம், ஸ்கேன் மற்றும் பகிர்தல் சேவை மூலம் 365 மருத்துவமனைகளில் வெளிநோயாளிகள் பிரிவில் விரைவான பதிவுக்கு வழிவகுத்துள்ளது
தேசிய சுகாதார ஆணையத்தின் முக்கிய திட்டமான ஆயுஷ்மான் பாரத் டிஜிட்டல் இயக்கத்தில் ஸ்கேன் மற்றும் பகிர்தல் சேவையை 2022 அக்டோபர் மாதம் அறிமுகம் செய்யப்பட்டது. வெளிநோயாளிகளின் பிரிவில் விரைவான பதிவுக்கு வகை செய்ய இந்த சேவை அறிமுகப்படுத்தப்பட்டது. இது அறிமுகப்படுத்தப்பட்ட 5 மாதங்களில் 365 மருத்துவமனைகள் இதை ஏற்று பின்பற்ற தொடங்கியுள்ளன. இந்த மருத்துவமனைகளில் வெளிநோயாளிகள் பிரிவில் இதுவரை 5 லட்சம் பேர் பதிவு செய்து பயன்பெற்றுள்ளனர். காத்திருப்பதை தவிர்த்து விரைவான சேவைக்கு இது வழிவகுத்துள்ளது.
இது தொடர்பாக மத்திய சுகாதாரத்துறை அமைச்சர் மன்சுக் மாண்டவியா வெளியிட்டுள்ள ட்விட்டர் பதிவில் இந்தியாவின் டிஜிட்டல் சுகாதார பயணத்தில் புதிய உயரங்கள் எட்டப்படுவதாக கூறியுள்ளார்.
இதில் பங்கேற்கும் மருத்துவமனைகள் ஏபிஎச்ஏ, ஆரோக்கிய சேது ஏகாகேர் உள்ளிட்ட செயலிகளில் பிரத்யேக கியூ.ஆர் குறியீட்டை ஏற்படுத்தி அதன் மூலம் பதிவு செய்வதற்கான வசதிகளை வழங்குகின்றன.
பிரதமர் அலுவலகம்
பசவ ஜெயந்தி 2017 மற்றும் பசவ சமிதி பொன்விழா கொண்டாட்டங்கள் தொடக்க விழாவில் பிரதமர் உரை
புதுடெல்லி விக்யான் பவனில் நடைபெற்ற பசவ ஜெயந்தி 2017 தொடக்கம் மற்றும் பசவ சமிதி பொன்விழா கொண்டாட்ட நிகழ்ச்சியில், பசவண்ணாவின் புனித வசனங்களின் மொழிபெயர்ப்புகளை பிரதமர் திரு. நரேந்திர மோடி அர்ப்பணிப்பு செய்தார். இது 23 மொழிகளில் மொழி பெயர்க்கப் பட்டுள்ளது.
நிகழ்ச்சியின் போது பேசிய பிரதமர், இந்தியாவின் வரலாறு தோல்வி, வறுமை அல்லது காலனி ஆதிக்கமாக மட்டும் இல்லை என்று கூறினார். நல்ல நிர்வாகம், அஹிம்சை மற்றும் சத்தியாகிரகம் போன்ற நல்ல விஷயங்களை இந்தியா அளித்துள்ளது என்று அவர் தெரிவித்தார்.
பசவேஸ்வராவுக்கு புகழாரம் சூட்டிய அவர், ஜனநாயக ஏற்பாடுகள் பற்றி பல நூற்றாண்டுகளுக்கு முன்பே பசவேஸ்வரா தொலைநோக்கு சிந்தனை கொண்டிருந்துள்ளார் என்று கூறினார். நமது சமூகத்தில் மாற்றங்களை ஏற்படுத்திய மகத்தான தனிநபர்களை பெற்ற சிறப்புக்குரியதாக நமது நாடு இருக்கிறது என்று அவர் குறிப்பிட்டார். தேவை ஏற்படும் போதெல்லாம், நமது சமுதாயத்தில் உள்ளுக்குள் இருந்தே சீர்திருத்தங்கள் ஏற்பட்டிருக்கின்றன என்று அவர் தெரிவித்தார். ``முத்தலாக்'' நடைமுறையால் சில இஸ்லாமிய பெண்கள் படும் துன்பங்களுக்கு முடிவுகட்டக் கூடிய சீர்திருத்தங்களை செய்யக் கூடியவர்கள் இஸ்லாமிய சமூகத்தில் இருந்தே உருவாவார்கள் என்று அவர் நம்பிக்கை தெரிவித்தார். அரசியல் கண்ணோட்டத்தில் இந்தப் பிரச்சினையைப் பார்க்க வேண்டாம் என்று இஸ்லாமிய சமுதாய மக்களை அவர் கேட்டுக் கொண்டார்.
பசவேஸ்வராவின் வசனங்கள் , நல்ல நிர்வாகத்திற்கு அடிப்படையாக உள்ளதாகக் கூறிய பிரதமர், வீட்டுவசதி, மின்சாரம் மற்றும் சாலைகள் போன்ற வளர்ச்சியின் பயன்கள் எந்தவித பாரபட்சமும் இல்லாமல் அனைவரையும் சென்றடைய வேண்டும் என்று கூறினார். இதுதான் ``அனைவரும் இணைவோம் அனைவரும் உயர்வோம்'' என்பதன் உண்மையான சாராம்சம் என்று அவர் குறிப்பிட்டார்.
பசவேஸ்வராவின் மார்பளவு சிலையை நவம்பர் 2015-ல் லண்டனில் தாம் திறந்து வைத்ததை பிரதமர் நினைவுகூர்ந்தார்.
நிகழ்ச்சிக்குப் பிறகு, பார்வையாளர் பகுதிக்குள் நடந்து சென்ற பிரதமர், கன்னட அறிஞர் காலஞ்சென்ற திரு. எம்.எம். கல்புர்கியின் குடும்பத்தினரை சந்தித்தார்.
மத்திய அமைச்சரவை
பொதுத்துறை வங்கிகளில் பெரும் ஒருங்கிணைப்பை 1.4.2020 முதல் செயல்படுத்த அமைச்சரவை ஒப்புதல்
10 பொதுத் துறை வங்கிகளை நான்கு பொதுத் துறை வங்கிகளாக 1.4.2020 முதல் அரசு மாற்றியமைக்கிறது
உலக நிலையிலும், வணிக முறைகளிலும் ஒருங்கிணைக்கப்பட்ட வங்கிகள் டிஜிட்டல் முறையிலான செயல்பாட்டை உருவாக்க முடியும்
10 பொதுத் துறை வங்கிகளை நான்கு பொதுத் துறை வங்கிகளாகப் பெரும் இணைப்பு செய்வதற்குப் பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் வழங்கியுள்ளது.
- இதன்படி, ஓரியண்டல் பேங்க் ஆஃப் காமர்ஸ், யுனைடெட் பேங்க் ஆப் இண்டியா ஆகியவை பஞ்சாப் நேஷனல் வங்கியுடனும்,
- சிண்டிகேட் வங்கி, கனரா வங்கியுடனும்,
- ஆந்திரா வங்கி, கார்ப்பரேஷன் வங்கி ஆகியவை யூனியன் பேங்க் ஆப் இண்டியாவுடனும்,
- அலகாபாத் வங்கி, இந்தியன் வங்கியுடனும் இணைக்கப்படுகின்றன.
இந்த இணைப்பு 1.4.2020 முதல் அமலுக்கு வரும். இதனால், 7 பெரிய பொதுத்துறை வங்கிகள் உருவாக்கப்பட்டு, தேசிய அளவில் 8 லட்சம் கோடி அளவுக்கு வர்த்தகம் நடைபெறும். இந்தப் பெரும் இணைப்பு உலகளாவிய வங்கிகளுடன் ஒப்பிடும் அளவுக்கு நிலை உயர உதவும். இந்திய அளவிலும், உலக அளவிலும் போட்டியிடவும் முடியும்.
அறிவியல் மற்றும் தொழில்நுட்பத்துறை
கொடைக்கானல் சூரிய வான் ஆய்வகத்தின் டிஜிட்டல் செய்யப்பட்ட புகைப்படங்களின் வாயிலாக சூரிய சுழற்சிகளை கணிக்கும் முறைகளை விஞ்ஞானிகள் கண்டுபிடிப்பு
கடந்த நூற்றாண்டில் சூரியனின் சுழற்சி எவ்வாறு நிகழ்ந்தது என்பதை டிஜிட்டல் செய்யப்பட்ட பழங்கால படச்சுருள்கள், புகைப்படங்கள் வாயிலாக கண்டறியப்பட்ட தரவுகளின் மூலம் விஞ்ஞானிகள் மதிப்பிட்டுள்ளனர்.
எதிர்காலத்தில் சூரியனின் சுழற்சிகளையும், அதன் மாறுபாடுகளையும் கணிப்பது உள்ளிட்ட பணிகளில் இந்த மதிப்பீடு மிகவும் பயனுள்ளதாக இருக்கும்.
மத்திய அரசின் அறிவியல் மற்றும் தொழில்நுட்பத் துறையின் கீழ் இயங்கும் தன்னாட்சி நிறுவனமான ஆரியபட்டா ஆராய்ச்சி கணிப்பு அறிவியல் நிறுவனத்தைச் சேர்ந்த முனைவர் பட்டப்படிப்பு பயிலும் மாணவரான திரு பிபூதி குமார் ஜா தலைமையிலான ஆராய்ச்சியாளர்கள் குழு, ஜெர்மனியின் கோடிங்கேனில் உள்ள சூரிய மண்டலம் பற்றிய மேக்ஸ் பிளாங்க் கழகம், அமெரிக்காவின் பௌல்டர் நகரில் உள்ள தென்மேற்கு ஆராய்ச்சிக் கழகம் ஆகியவற்றின் பணியாளர்களுடன் இணைந்து டிஜிட்டல் செய்யப்பட்ட நூற்றாண்டு பழமை வாய்ந்த படச்சுருள்கள், புகைப்படங்களின் வாயிலாக சூரியனின் சுழற்சியை ஆய்வு செய்துள்ளனர்.
அறிவியல் மற்றும் தொழில்நுட்பத் துறையின் கீழ் இயங்கும் மற்றொரு தன்னாட்சி நிறுவனமான இந்திய வானியற்பியல் நிறுவனத்தின், கொடைக்கானல் சூரிய வான் ஆய்வகத்தில் இந்த பழங்கால படச்சுருள்களும், புகைப்படங்களும் எடுக்கப்பட்டன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1700371
(Visitor Counter : 158
உள்நாட்டு விமானப் போக்குவரத்து அமைச்சகம்
மருத்துவப் பொருள்கள் விநியோகத்துக்காக நாட்டின் பல்வேறு பகுதிகளுக்கும் சரக்கு விமானப் போக்குவரத்தை அரசு உறுதி செய்கிறது
கொவிட்-19க்கு எதிரான பாதுகாப்புக்கும், பரிசோதனைக்கும் தேவையான மருத்துவ உபகரணங்கள் மற்றும் இதர அத்தியாவசிய பொருள்களின் விநியோகத்துக்கு மாநில அரசுகளுடன், விமானப் போக்குவரத்து அமைச்சகம் ஒருங்கிணைந்து பணியாற்றி வருகிறது. பல்வேறு மாநிலங்களில் இருந்து பெறப்படும் அவசரத் தேவைகளுக்கான கோரிக்கைகளின் படி, விநியோக நிறுவனங்களிடம் ஒருங்கிணைத்து தேவையான பொருள்களை அவை சென்று சேர வேண்டிய இடங்களுக்கு அனுப்பும் வேலைகளை அமைச்சகம் செய்கிறது. இந்தப் பணிகளுக்காக ஏர் இந்தியா மற்றும் அலையன்ஸ் ஏர் விமானங்கள் பயன்படுத்தப்பட்டு வருகின்றன.
இந்தப் பொருள்களை விமானங்களில் அனுப்ப விமானப் போக்குவரத்து அமைச்சகத்தால் அங்கீகரிக்கப்பட்ட நிறுவனங்கள் தங்கள் பிராந்தியத்தில் உள்ள சம்பந்தப்பட்ட அதிகாரிகளைத் தொடர்பு கொண்டு, அவை குறிப்பிட்ட நேரத்தில் சென்றடைய ஒருங்கிணைப்பு வேலைகளை செய்கின்றன.
கிழக்கு மற்றும் வடகிழக்குப் பகுதிகளின் தேவைகளுக்காக, கொல்கத்தா, கவுகாத்தி, திப்ருகர் மற்றும் அகர்தலாவுக்கான பொருள்களை, 29 மார்ச் 2020 அன்று தில்லியில் இருந்து கொல்கத்தாவுக்கு செல்லும் ஒரு அலையன்ஸ் ஏர் விமானம் எடுத்துச் சென்றது.
வடக்குப் பகுதியைப் பொறுத்த வரை, தில்லியில் இருந்து சண்டிகர் சென்று அங்கிருந்து லே வரை செல்லும் இந்திய விமானப் படை விமானம், ஐசிஎம்ஆர் விடிஎம் பெட்டிகள்  மற்றும் இதர அவசியப் பொருள்களை எடுத்துச் சென்றது. புனேவுக்கு சென்று சேர வேண்டிய சரக்கை, அலையன்ஸ் ஏர், ஏர் இந்தியா விமானம் மூலம் மும்பைக்கு மாற்றியது.
 இந்த வழியில் செல்லும் விமானங்கள் ஷிம்லா, ரிஷிகேஷ், லக்னோ மற்றும் இம்பாலுக்கான ஐசிஎம்ஆர் பெட்டிகளை புனே முதல் தில்லி வரை எடுத்து சென்றன. ஹைதரபாத்துக்கான ஒரு சரக்கும் அங்கு சேர்க்கப்பட்டது. ஆந்திரப்பிரதேசம், தமிழ்நாடு மற்றும் புதுச்சேரிக்கான சரக்குகளும் சேர்க்கப்பட்டன. ஜவுளி அமைச்சகத்தின் ஒரு சரக்கு கோயமுத்தூருக்கு அனுப்பட்டது.
கொவிட்-19க்கு எதிரான போருக்கான முயற்சிகளை பலப்படுத்துவதற்கும் வலிமை சேர்ப்பதற்கும், இந்த பொருள்கள் எல்லாம் சரியான நேரத்துக்கு இலக்குகளை அடைவதற்காக, தகவல் பகிர்தல், கேள்விகளுக்கு பதிலளித்தல் மற்றும் களப்பணிகள் 24 நான்கு மணி நேரமும் நடைபெறுகின்றன.
உணவுப் பதப்படுத்துதல் தொழிற்சாலைகள் அமைச்சகம்
குளிர்பதன பொருட்களுக்கான தொழில் துறையினருடன் அமைச்சர் திருமதி ஹர்சிம்ரத் கவுர் பாதல் காணொலி காட்சி மூலம் கலந்துரையாடினார்
உணவு பதப்படுத்தும் தொழில் துறை அமைச்சகத்தின் ஆதரவுடன் மகாராஷ்டிர மாநிலத்தில் செயல்படும் குளிர்பதனப் பொருட்களுக்கான கோல்ட் செயின் திட்டம் எனப்படும் முழுமையான, ஒருங்கிணைந்த குளிர்பதன சங்கிலி திட்ட தொழில் துறையினருடன் மத்திய உணவு பதப்படுத்தும் தொழில் துறை மத்திய அமைச்சர் திருமதி ஹர்சிம்ரத் கவுர் பாதல் காணொலி காட்சி மாநாடு ஒன்றை இன்று நடத்தினார். உணவு பதப்படுத்தும் தொழில் துறை இணையமைச்சர் திரு ராமேஸ்வர் டெலியும் கூட்டத்தில் உடனிருந்தார்.
இத்தகைய குளிர்பதன சங்கிலி திட்டத்தின் 38 உரிமையாளர்கள் காணொலி காட்சி மாநாட்டில் பங்கேற்றனர். கோவிட் 19 தொற்று காரணமாக தற்போது உணவுப் பொருட்களின் வழங்கு தொடர் பாதிக்கப்பட்டுள்ள இந்த நெருக்கடியான சமயத்தில், ஒருங்கிணைந்த குளிர்பதன சங்கிலி தொடரில் உள்ளவர்களின் ஒட்டுமொத்த வலிமையைப் பயன்படுத்திக் கொள்ள வேண்டியதன் அவசியத்தை திருமதி ஹர்சிம்ரத் கவுர் பாதல் வலியுறுத்தினார். பொது முடக்க காலத்தில், உறை நிலையில் வைக்கப்பட்ட காய்கறிகளும் பதப்படுத்தப்பட்ட பால் பொருட்களும், வழக்கமான சந்தைகளான சிற்றுண்டி சாலைகள், உணவகங்கள், ஹோட்டல்கள் ஆகியவற்றில் விற்பனையாகாமல் தேங்கிக் கிடக்கின்றன. மேலும் ஏற்றுமதி செய்வதிலும் சிரமங்கள் உள்ளன என்பது போன்ற பிரச்சினைகள் குறித்து விவாதிக்கப்பட்டது.
மொத்த பணியாளர்களில் பாதிப்பேர் அல்லது மூன்றில் ஒரு பங்கினரை வைத்து மட்டுமே பணிகளை நடத்த வேண்டியிருப்பதால், நிறுவனங்கள் பணி செய்ய அனுமதிக்கப்பட்டிருக்கும் நேரத்தை அதிகரிக்க வேண்டுமென்று உரிமையாளர்கள் கேட்டுக்கொண்டனர். இதனால் உற்பத்தி செலவு அதிகரித்துள்ளது என்றும், பொருட்கள் சந்தையில் போட்டியிட முடியாத நிலையில் இருப்பதாகவும் அவர்கள் கூறினார்கள்.
- மத்திய அமைச்சர் பின்வரும் முக்கிய பிரச்னைகள் குறித்து காணொலி மாநாட்டில் விவாதித்தார்
- கச்சாப் பொருட்கள் கிடைப்பது அவற்றின் அதிகமான விலை
- பொது முடக்கத்தின் காரணமாக வர்த்தக இயக்கங்களில் ஏற்பட்டுள்ள பாதிப்பு
- தொழிலாளர் மற்றும் போக்குவரத்து பிரச்னைகள்
- பொருட்களை சேமித்து வைத்திருப்பதற்காகும் அதிகபட்ச செலவு
விவசாயிகளுக்கு பணம் பட்டுவாடா செய்யப்பட வேண்டும் என்பதால் ஏற்படும் பணப்புழக்க நெருக்கடி
ரெயில்வே அமைச்சகம்
ரயில்வேதுறை சரக்கு போக்குவரத்து மூலம் நவம்பர் 2022 வரை ரூ.1,05,905 கோடி வருவாய் ஈட்டியுள்ளது
நடப்பு 2022-23-ஆம் நிதியாண்டின் முதல் 8 மாதங்களில் சரக்கு போக்குவரத்து மூலம் இந்திய ரயில்வே கடந்த நிதியாண்டின் இதே காலகட்டத்தைவிட அதிக வருவாய் ஈட்டியுள்ளது.
ஏப்ரல் முதல் நவம்பர் 2022 வரை 978.72 மெட்ரிக் டன் சரக்குகளை கையாண்டுள்ளது. கடந்த ஆண்டின் இதே காலகட்டத்தைவிட இது 8 சதவீதம் அதிகமாகும். கடந்த ஆண்டின் இதே காலகட்டத்தில் 903.16 மெட்ரிக் டன் அளவிற்கு சரக்குகளை கையாண்டது. இதன் மூலம் கடந்த ஆண்டின் இதே காலகட்டத்தி்ல் ரூ.91,127 கோடி வருவாய் ஈட்டிய நிலையில், நடப்பாண்டில் 16 சதவீதம் அதிகமாக ரூ.1,05,905 கோடி வருவாய் ஈட்டியுள்ளது.
2022 நவம்பர் மாதத்தில் மட்டும் 123.9 கோடி மெட்ரிக் டன் சரக்குகளை கையாண்டுள்ளது. இது கடந்த ஆண்டு நவம்பர் மாதம் 116.96 மெட்ரிக் டன் அளவிற்கு சரக்குகளை கையாண்டுள்ளது.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
15 ஆவது குடிமைப் பணிகள் தின நிகழ்ச்சியை விஞ்ஞான் பவனில் மத்திய அமைச்சர் டாக்டர் ஜிதேந்திர சிங் தொடங்கி வைத்தார்; குடிமக்களை மையப்படுத்துவது 2047-ல் இந்தியாவின் நிர்வாக மாதிரியை தீர்மானிக்கும் என்று அவர் கூறினார்
குடிமக்களை மையப்படுத்துவது 2047-ல் இந்தியாவின் நிர்வாக மாதிரியை தீர்மானிக்கும் என்று மத்திய அறிவியல் மற்றும் தொழில்நுட்பத் துறை இணையமைச்சர் , பிரதமர் அலுவலகம், ஊழியர் நலன், பொதுமக்கள் குறைதீர்ப்பு, ஓய்வூதியங்கள் துறை இணையமைச்சர் டாக்டர் ஜிதேந்திர சிங் கூறியுள்ளார்.
புதுதில்லியில் உள்ள விஞ்ஞான் பவனில் இன்று 15 – ஆவது குடிமைப் பணிகள் தின கொண்டாட்டங்களை அவர் தொடங்கி வைத்தார். புதிய நிர்வாக மாதிரியில் குடிமைப் பணியாளர்களுக்கு சாதகமான வழிமுறையாக இருப்பது குடிமக்களை நேசிக்கும் அணுகுமுறை மட்டுமே என்று அவர் பேசுகையில் கூறினார். பிரதமர் நரேந்திர மோடியின் மேற்கோளை எடுத்துரைத்த அமைச்சர், “குடிமைப்பணிகள் தினம் என்பதன் உண்மையான பொருள் சாமானிய மக்களுக்கு அர்ப்பணிப்பதாகும். ஒவ்வொரு குடிமைப் பணியாளரும் சாமானிய மக்களின் வாழ்க்கையில் குறிப்பிடத்தக்க முன்னேற்றத்தை கொண்டு வர உறுதியேற்க வேண்டும்” என்றார்.
“2047-ல் இந்தியாவின் தொலைநோக்கு குடிமக்களையும்-அரசையும் நெருக்கமாக கொண்டு வருவது” என்ற குடிமைப் பணிகள் தினம் 2022 –க்கான மையப் பொருள் பற்றி குறிப்பிட்ட டாக்டர் ஜிதேந்திர சிங், பல ஆண்டுகளாக பொதுமக்களின் எதிர்பார்ப்புகள் அதிகரித்து இருப்பதாகவும், இதனை நிறைவேற்றுவதற்கு குடிமைப் பணியாளர்கள் தீவிரமான பங்களிப்பை செய்ய வேண்டும் என்றும் கூறினார். 2047-ல் சுதந்திரத்தின் 100-ஆவது ஆண்டு கொண்டாடப்படும் போது, இந்தியாவை முன்னணி நாடாக மாற்றுவதற்கு தற்போதுள்ள அதிகாரிகள் தங்களின் திறனை அதிகரித்து உறுதி செய்ய வேண்டும் என்றும் வரும் 25 ஆண்டுகளில் தீவிர செயல்பாடுகளில் கவனம் செலுத்த வேண்டும் என்றும் அவர் கேட்டுக் கொண்டார்.
2019, 2020, 2021 ஆகிய ஆண்டுகளில் தெரிவு செய்யப்பட்ட முன்னுரிமை திட்டங்கள் மற்றும் புதிய கண்டுபிடிப்புகளுக்கான குடிமைப் பணிகள் தின விருதுகளின் முன்முயற்சிகள் குறித்த கண்காட்சியையும் டாக்டர் ஜிதேந்திர சிங் தொடங்கி வைத்தார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1818394
பிரதமர் அலுவலகம்
தியோகர் மீட்பு நடவடிக்கையில் ஈடுபட்டவர்களுடன் பிரதமர் மோடி கலந்துரையாடினார்
தியோகர் கம்பிவட கார் விபத்தை அடுத்து மீட்புப் பணிகளில் ஈடுபட்ட இந்திய விமானப்படை, இந்திய ராணுவம், தேசிய பேரிடர் மீட்புப் படை, இந்தியா - திபெத் எல்லைப் பாதுகாப்புப்படை, உள்ளூர் நிர்வாகம், சிவில் சமூகம் ஆகியவற்றைச் சேர்ந்தவர்களுடன் பிரதமர் திரு நரேந்திர மோடி இன்று கலந்துரையாடினார். மத்திய அமைச்சர் திரு அமித்ஷா, நாடாளுமன்ற உறுப்பினர் திரு நிஷிகாந்த் துபே, உள்துறை அமைச்சக செயலாளர், ராணுவத் தளபதி, விமானப்படை தளபதி, தேசிய பேரிடர் மீட்புப் படையின் தலைமை இயக்குநர், இந்திய-திபெத் எல்லைப் பாதுகாப்புப்படையின் தலைமை இயக்குநர் ஆகியோர் இந்த நிகழ்வில் கலந்துகொண்டனர்.
இந்த மீட்பு நடவடிக்கையில் ஈடுபட்ட அனைவரையும் மத்திய உள்துறை மற்றும் கூட்டுறவுத் துறை அமைச்சர் திரு அமித்ஷா பாராட்டினார். மிகவும் ஒருங்கிணைந்த செயல்பாட்டுக்கு இது ஓர் உதாரணமாக உள்ளது என்று அவர் மேலும் கூறினார்.
இந்த நிகழ்வில் பேசிய பிரதமர், மீட்புக் குழுக்களைப் பாராட்டியதுடன் விபத்தில் உயிரிழந்தோரின் குடும்பங்களுக்கு இரங்கல் தெரிவித்தார். நெருக்கடியான காலத்தில் மக்களைப் பாதுகாக்கும் திறனை நமது ராணுவத்தினரும் விமானப் படையினரும் இந்திய திபெத் எல்லை பாதுகாப்பு படையினரும், தேசிய பேரிடர் மீட்புப் படையினரும், காவல்துறையினரும் பெற்றிருக்கிறார்கள் என்பது குறித்து நாடு பெருமிதம் கொள்கிறது என்று அவர் கூறினார். "மூன்று நாட்கள் 24 மணி நேரமும் பணியில் ஈடுபட்டு சிக்கலான மீட்பு நடவடிக்கையை நீங்கள் பூர்த்தி செய்து இருக்கிறீர்கள். மக்கள் பலரை காப்பாற்றியிருக்கிறீர்கள்.
இது பாபா வைத்தியநாத்ஜியின் கருணை என்றும் நான் கருதுகிறேன்" என அவர் மேலும் கூறினார்.
பல பயணிகளைக் காப்பாற்றிய
தியோகர் கம்பிவட போக்குவரத்து அமைப்பைச் சேர்ந்த திரு பன்னாலால் ஜோஷி, மீட்புப் பணிகளில் பொது மக்களின் பங்களிப்பை விவரித்தார்.
அப்போது பேசிய பிரதமர், மற்றவர்களுக்கு உதவுவது நமது கலாச்சாரத்தின் பகுதி என்றார். இவர்களின் தைரியத்தையும் அவர் பாராட்டினார்.
தேசிய பேரிடர் மீட்புப் படையின் அதிகாரி ஓம் பிரகாஷ் கோஸ்வாமி, இந்திய விமானப்படையின் குரூப் கேப்டன் ஒய் கே பந்தேல்கால், இந்திய- திபெத் எல்லைப் பாதுகாப்புப் படையின் உதவி ஆய்வாளர் திரு ஆனந்த் பாண்டே, மாவட்ட மாஜிஸ்ட்ரேட் திரு மஞ்சுநாத் பஜன்தாரி, பிரிகேடியர் அஸ்வினி நய்யார் ஆகியோர் சம்பவ இடத்தில் நடந்தவற்றை பிரதமரிடம் விவரித்தனர்.
மீட்பு நடவடிக்கைகளின் போது குழந்தைகள் மற்றும் மூத்த குடிமக்களை எப்போதும் நினைவு கொள்வதன் அவசியத்தை அவர் வலியுறுத்தினார். இத்தகைய அனுபவத்தில் நிலையான மேம்பாட்டை நமது படைப்பிரிவுகள் பெற்று வருவதற்கு அவர் பாராட்டு தெரிவித்தார். படைப் பிரிவுகளின் உறுதியையும் பொறுமையையும் அவர் பாராட்டினார். உபகரணங்கள் மற்றும் நிதி விஷயத்தில் மீட்புப் படைகளுக்குப் போதிய அளவு உதவ தமது அரசின் உறுதிப்பாட்டை அவர் வலியுறுத்தினார். இறந்தோர் குடும்பங்களுக்கு இரங்கல் தெரிவித்த பிரதமர், காயமடைந்தவர்கள் விரைவில் குணமடைய பிரார்த்தித்தார். இந்த மீட்புப் பணியில் ஈடுபட்ட அனைவரும் அதுபற்றி விரிவாக ஆவணப்படுத்தவேண்டும் என்று கேட்டுக்கொண்ட அவர், இது எதிர்காலத்திற்கு நிச்சயம் பயன்படும் என்று கூறி பேச்சை நிறைவு செய்தார்.